Diari Oficial de la Generalitat Valenciana


Sumari del DOGV 2258, del 03-05-1994 (1994/831292)

ORDRE de 8 d'abril de 1994, de la Conselleria de Treball i Afers Socials per la qual es regulen i convoquen ajudes d'equipament, reforma i construcció per a centres de serveis socials.
----------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/04/08/(2)/dof/vci/html**

### Dades del document

Número de DOGV
:   2258

Data del DOGV
:   03-05-1994

Secció del DOGV
:   DISPOSICIONS GENERALS

Número del document
:   1994/831292


Data del document
:   08-04-1994

Organisme emissor
:   Conselleria de Treball i Afers Socials

Tipus de document
:   Ordre

ORDRE de 8 d'abril de 1994, de la Conselleria de Treball i Afers Socials per la qual es regulen i convoquen ajudes d'equipament, reforma i construcció per a centres de serveis socials. [94/2449]  
L'aprovació per les Corts Valencianes de la Llei 5/1989, de 6 de juliol, de Serveis Socials de la Generalitat Valenciana, i de la normativa que la desplega, en especial del Decret 40/1990, de 26 de febrer, del Consell de la Generalitat Valenciana, sobre registre, autorització i acreditació dels serveis socials de la Comunitat Valenciana, ha comportat un important progrés per a la consolidació definitiva del sistema públic de serveis socials. Aquest fet és una exigència derivada tant de les competències exclusives que ha assumit la Generalitat Valenciana en virtut de l'Estatut d'Autonomia, com de la clara conscienciació dels diferents agents socials.  
L'esmentat decret estableix les condicions i les garanties que han d'oferir tots els centres de serveis socials a la Comunitat Valenciana. Aquestes exigències es plantegen tant per als centres de nova creació, com, progressivament, per als centres en funcionament, i exigeixen, a vegades, un determinat esforç econòmic de les seues entitats gestores, si tenim en compte, la seua finalitat no lucrativa.  
L'objectiu fonamental d'aquesta convocatòria és col.laborar financerament en la dotació dels equipaments i instal.lacions dels centres de serveis socials i, per tant, en la implantació de l'esmentat decret.  
Aquesta ordre s'ha configurat a fi d'aclarir i simplificar la utilització de normatives anteriors, i eliminar-ne la referència. Per a la qual cosa reuneix tant els aspectes ja normativitzats com els específics de l'exercici que s'ha convocat.  
Tota aquesta ordenació té com a última finalitat articular les aspiracions socials amb les limitacions que, segons el reconeixement d'obligacions, puga assumir la Generalitat, d'acord amb les directrius que fixen les corresponents lleis de pressupostos de la Generalitat Valenciana.  
En virtut d'això, i fent ús de les facultats que em confereixen l'article 35.e de la Llei 5/1983, de 30 de desembre, de Govern Valencià, i el Decret 40/1994, de 21 de febrer,  
ORDENE:  
TÍTOL I  
Ajudes i subvencions  
Article primer. Àmbit  
Es convoquen ajudes en l'exercici 1994, per a centres de serveis socials generals i especialitzats gestionats per entitats locals o entitats privades sense ànim de lucre.  
Article segon. Objecte  
Les ajudes que s'ofereixen són en concepte d'equipament, reforma i construcció.  
Article tercer. Sol.licitants  
Podran sol.licitar les ajudes els titulars o representants de centres de serveis socials que disposen, en el moment de la publicació d'aquesta ordre, de la corresponent resolució d'acreditació del centre o d'obra segons el tipus d'ajuda sol.licitada, regulada en el Decret 40/1990, del Consell de la Generalitat Valenciana, o bé, l'hagen soL.licitat amb anterioritat al 31 de desembre de 1993 i hagen presentat la documentació completa en aqueixa data.  
En relació amb l'esmentada acreditació convé fer les matisacions següents:  
a) Per a l'accés a les ajudes d'equipament cal l'acreditació de centre. En els casos en què el centre siga de nova construcció i no haja entrat en funcionament s'exigeix l'acreditació d'obra.  
b) Per a l'accés a les ajudes de reforma i construcció es requereix l'acreditació d'obra.  
Article quart. Obligacions del sol.licitant  
Tots els sol.licitants d'ajudes adquereixen per la concessió d'aquestes, a més de les obligacions inherents a l'acreditació, les següents:  
1. Atendre els requeriments de l'òrgan competent en matèria de serveis socials en satisfacció de la demanda de serveis, respectant sempre les característiques de l'entitat i l'adequada qualitat d'aquests.  
2. Facilitar als òrgans competents, a requeriment d'aquests, tota la informació econòmica, fiscal, laboral, tècnica i de qualsevol classe que els siga sol.licitada.  
3. No minorar ni anul.lar la consignació que s'haja previst inicialment en el seu pressupost per a aquesta finalitat.  
4. No variar la seua finalitat en un període mínim de 5 anys, en cas de concessió d'ajudes per a equipament.  
5. En el cas de concessió d'ajudes per a equipament de centres en fase de construcció, per a poder cobrar la subvenció, l'entitat haurà de presentar un certificat on conste que les obres han acabat abans de l'1 de juliol.  
6. En el cas de concessió d'ajudes per a reforma i construcció:  
6.1 No variar la seua finalitat en un període mínim de 10 anys, des de l'acabament de les obres.  
6.2 Assumir l'aportació econòmica per la diferència entre l'import de la concessió i el cost total de la inversió per a la qual se sol.licita la subvenció, de manera que es garantisca l'execució de l'obra i les variacions pressupostàries, si s'originen, en l'execució d'aquestes. Aquesta aportació s'haurà d'acreditar en el termini de 30 dies següents a la notificació de la resolució mitjançant un certificat de l'acord adoptat per l'òrgan competent de l'entitat pública o privada cofinançadora en què es comprometa per a l'exercici vigent el crèdit necessari. En cas de despesa plurianual l'entitat titular haurà d'aportar l'aprovació d'aquesta despesa plurianual i la seua qualificació com a despesa obligatòria.  
6.3 Les obres hauran de començar en el termini màxim de dos mesos comptadors a partir de la notificació de la concessió de l'ajuda i, dins d'aquest termini, s'haurà de presentar el contracte d'execució d'obres i el programa d'actuació que garanteix l'execució de les obres en l'exercici per al qual es concedeix la subvenció.  
7. Notificar a l'òrgan competent en serveis socials la percepció d'altres ajudes atorgades per altres organismes públics amb la mateixa finalitat. En aquest cas, l'entitat sol.licitant sotmetrà l'expedient perquè l'estudie l'òrgan competent, que podrà disminuir la quantitat inicialment concedida mitjançant l'oportuna resolució.  
8. Observar les obligacions que amb caràcter general imposa la legislació vigent als preceptors de fons públics.  
Article cinqué. Prioritats  
En la concessió d'aquestes ajudes s'estableixen les prioritats següents:  
1. Equipaments i reformes de centres en funcionament, considerades necessàries perquè acomplesquen la normativa vigent.  
2. Equipaments de centres l'obra dels quals ja està acabada o previst el seu acabament en el primer semestre de l'any actual i que requeresquen l'equipament per a la seua obertura.  
3. Reformes o construcció d'edificis que substituesquen centres de serveis socials especialitzats existents, que no reunesquen les condicions per a la seua acreditació i la seua estructura i que per la seua situació no aconsellen dur-hi a terme reformes.  
Article sisé. Quantificació  
Dins de l'import global màxim destinat en aquesta ordre a aquestes ajudes, l'específica quantificació es determinarà tenint en compte:  
1. Les prioritats assenyalades en aquesta ordre.  
2. L'adequació del projecte a les necessitats que hi ha segons la demanda i altres possibles recursos en la zona, i el programa d'activitats previst.  
3. El caràcter polivalent dels projectes presentats i el seu ajust als principis bàsics en matèria de serveis socials, sense perjudici de la necessària col.laboració amb altres entitats.  
Article seté. Formalització  
Les ajudes podran revestir la forma de subvenció o conveni de cooperació.  
La tramitació dels convenis s'ajustarà al que disposa el Decret 20/1993, de 8 de febrer, de Govern Valencià, pel qual es regula el registre de convenis i s'estableix el règim jurídic pressupostari dels convenis que subscriga la Generalitat Valenciana.  
Article vuité. Exclusions i denegacions  
Queden expressament exclosos d'aquestes ajudes els conceptes següents:  
1. Equipaments i obres de centres de serveis socials ja subvencionats en exercicis anteriors.  
2. Equipament per a obres en curs d'execució, llevat d'aquelles que estiga previst que acaben abans de l'1 de juliol.  
3. Equipaments adquirits i obres acabades amb anterioritat a l'1 de gener de 1994.  
4. Conceptes auxiliats per altres entitats en més del 70%.  
5. Projectes que s'ajusten a programes propis d'altres organismes.  
6. Conceptes que per la seua naturalesa puguen ser objecte d'atenció d'altres organismes públics, o no queden previstos en aquesta ordre.  
Podrà ser motiu de denegació la inadequada o nul.la justificació d'ajudes en exercicis anteriors.  
TÍTOL II  
Procediment  
CAPÍTOL I  
Iniciació del procediment  
Article nové. Instància i documentació  
A la sol.licitud, emplenada com cal, signada pel titular o representant de l'entitat de serveis socials, s'adjuntarà:  
1. En les sol.licituds d'equipament:  
1.1 Pressupost detallat, d'almenys, tres cases subministradores de l'equipament que es pretenga adquirir.  
1.2 En els casos assenyalats en la prioritat 2, s'adjuntarà un certificat d'acabament d'obres o document en el qual s'especifique el termini previst de consecució d'aquestes.  
2. En les sol.licituds de reforma i construcció:  
2.1 Certificat del secretari de l'entitat en què conste que les obres per a les quals es demana la subvenció no estan acabades amb anterioritat a l'1 de gener de 1994.  
2.2 Certificat del secretari de l'entitat on conste:  
- Pressupost de contracta.  
- Ajudes sol.licitades a altres organismes amb especificació d'aquests i de la quantia atorgada en cas de concessió.  
2.3 Programa d'actuació en el desplegament de les obres, la durada prevista, amb descripció de terminis trimestrals i el desglossament pressupostari d'acord amb aquests.  
2.4 En el cas que les obres ja estiguen iniciades:  
- Dins del programa d'actuació a què s'al.ludeix en el paràgraf anterior, s'assenyalarà la data de començament de les obres, el seu estat i la data prevista per al seu acabament.  
- Contracte d'execució d'obres.  
Article deu. Lloc de presentació  
Les sol.licituds d'ajuda es presentaran, juntament amb la documentació requerida, en la direcció territorial de Treball i Afers Socials de la província on radique el centre per al qual se sol.licita la subvenció, sense perjudici del que disposa l'article 38.4 de la Llei de Règim Jurídic de les Administracions Públiques i de Procediment Administratiu Comú.  
Article onze. Termini de presentació  
El termini de presentació de les sol.licituds serà de 30 dies naturals, comptador de l'endemà a la publicació d'aquesta ordre en el Diari Oficial de la Generalitat Valenciana.  
CAPÍTOL II  
Tramitació, resolució i recursos  
Article dotze, Instrucció  
1. Una vegada rebudes les sol.licituds, les àrees territorials de serveis socials les verificaran.   
2. Quan la sol.licitud no reunesca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible es notificarà a l'entitat interessada, amb indicació de la causa que impedeix la continuació del procediment, perquè en el termini de 10 dies, repare la falta o adjunte els documents preceptius i s'indicarà que, si no ho fa així, es tindrà per desistida la seua petició, i s'arxivarà l'expedient sense més tràmit.  
En qualsevol cas, caldrà admetre l'actuació de l'interessat si es produeix abans o dins del dia en què es notifique la resolució on es considere transcorregut el termini.  
3. L'òrgan competent per a la resolució de l'expedient, a la vista de la documentació que hi ha en cadascun d'aquests i de les obligacions que s'adquereixen per la concessió de l'ajuda podrà demanar els informes d'organismes i entitats que considere oportuns i realitzar les comprovacions que consideren sobre l'exactitud de tot això.  
Article tretze. Resolució  
Es delega en el Director General de Serveis Socials la resolució de les sol.licituds que es presenten a l'empara d'aquesta ordre.  
En les resolucions caldrà fer constar expressament que aquestes s'adopten per delegació.  
El termini màxim per a tramitar i resoldre les sol.licituds serà de 4 mesos comptadors des de la data d'acabament del termini de presentació de sol.licituds fixat en aquesta ordre.  
Si no recau cap resolució expressa en aquest termini, s'haurà d'entendre desestimada la sol.licitud formulada per l'interessat.  
Article catorze. Recursos  
Contra les resolucions, expresses o presumptes, dictades pel director general de Serveis Socials, per delegació del conseller de Treball i Afers Socials, sols s'admetrà el recurs contenciós administratiu, que s'interposarà en la forma, termini i condicions que determina la llei reguladora d'aquesta jurisdicció, amb la prèvia comunicació a la Conselleria de la intenció d'interposar-hi aquest recurs.  
En tot cas, per a la interposició del recurs contenciós administratiu contra presumptes resolucions, caldrà que amb caràcter previ l'interessat acredite l'eficàcia de l'acte presumpte d'acord amb el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú.  
TÍTOL III  
Del pagament i justificació de les subvencions  
Article quinze  
El pagament i la justificació d'aquestes ajudes es realitzarà d'acord amb el que estipula l'article 31 de la Llei de Pressupostos de la Generalitat Valenciana, per a aquest exercici.  
En les ajudes de reforma i construcció podrà avançar-se fins al 15% de l'import de la subvenció, després de la presentació, per part de l'entitat beneficiària, del certificat on conste que s'assumeix l'aportació econòmica per la diferència entre el cost total de la inversió i l'import de l'ajuda, així com el contracte d'execució d'obres i el programa d'actuació. Aquest fet i la concreció del percentatge s'especificarà en la resolució de concessió i/o conveni. L'import avançat serà compensat en el primer pagament tramitat. En cas que es produesca algun tipus de bestreta i el beneficiari de la subvenció no justifica suficientment i convenientment aquest import, estarà obligat a tornar l'import corresponent i si no ho fa en el termini establert se li requerirà aquesta devolució per via de constrenyiment, regulada en els articles 91 i següents del Reglament General de Recaptació. En el cas de corporacions locals aquesta via executiva podrà ser substituïda per la compensació d'ofici de deutes (article 65 i següents de l'esmentat reglament).  
D'altra banda, la insuficient justificació de l'import avançat donarà lloc a la revocació de la subvenció concedida.  
Article setze. Ajudes per a equipament  
1. Els pagaments es realitzaran contra la presentació de factures reglamentàries segons la normativa vigent (Reial Decret 2402/85), juntament amb les còpies d'aquestes. Aquestes còpies seran compulsades per un funcionari de l'àrea territorial i quedarà la factura original en poder del beneficiari. Les corporacions locals podran substituir l'esmentada documentació per un certificat expedit per l'interventor local en què consten les quantitats aplicades a l'objecte de la subvenció amb detall exprés dels diferents conceptes subvencionats, unitats i imports parcials. Aquestes quantitats s'han de trobar, almenys, en situació d'{REF obligacions reconegudes} i així s'haurà de fer constar en el certificat.  
2. En el cas d'equipaments per a centres amb acabament d'obres previstes abans de l'1 de juliol, es presentarà un certificat d'acabament d'obres en aqueixa data.  
Si no es presenta aquest document serà motiu de revocació de l'ajuda concedida.  
3. S'estableix com a termini màxim de justificació d'aquestes ajudes el 30 de setembre.  
Article disset. Ajudes per a obres de reforma i construcció  
1. Els pagaments es realitzaran contra el certificat d'obra expedit per un tècnic competent d'acord amb les condicions de finançament establertes i d'acord amb el projecte presentat. Aquests certificats es realitzaran segons el model oficial, i seran aprovats per l'òrgan competent per a la contractació de les obres subvencionades. Es presentaran per triplicat.  
2. El pagament d'aquestes ajudes exigeix el compliment de les obligacions assenyalades en l'article quatre i específicament les contingudes en el seu punt 6: certificat del compromís d'assumir el cost, contracte d'execució d'obres, programa d'actuació. No es procedirà al pagament de l'ajuda si aquests tres documents no s'han presentat dins del termini i en la forma escaient i, a més, podran ser causa de revocació.  
3. El termini de justificació d'aquestes ajudes el determinarà el programa d'actuació assenyalat en l'article nové, que obliga l'entitat titular a justificar d'acord amb els terminis d'execució de les obres que es preveuen en aquest pla d'actuació. L'incompliment d'aquest requisit podrà donar lloc a la revocació de l'ajuda, si el 15 de novembre no han justificat com a mínim el 75% de la quantia concedida per a l'exercici actual.  
Article divuit. Criteris específics  
El pagament i el justificant de les ajudes es realitzarà segons el que estipulen els articles anteriors per a cada concepte. En els casos en què s'haja exigit, a més, condicions especials en la resolució de la concessió o conveni de col.laboració, s'haurà de tenir en compte el que d'elles resulte.  
Article dinou. Comunicació del cobrament de la subvenció  
Amb posterioritat al cobrament de cada termini de subvenció, les entitats hauran de trametre a l'òrgan competent en serveis socials i en el termini d'un mes des d'aquesta percepció, la comunicació escrita on informen que l'han rebuda, d'acord amb les normes següents:  
- En el cas de corporacions locals, carta de pagament amb expressió de la data, la quantia i el concepte, expedida pel depositari i intervinguda per l'interventor de fons, acreditativa de l'ingrés de la subvenció en les arques de la corporació.  
- En el cas d'entitats sense finalitat de lucre, notificació del director del centre o servei en la qual comunicarà la percepció de la subvenció, la data, la quantia i el concepte.  
Article vint. Revisió  
L'incompliment total o parcial de qualsevol de les obligacions que van condicionar la concessió de la subvenció o la manca total o parcial de justificació de les quantitats concedides, constituiran causes determinants de la revocació de l'ajuda o de la seua reducció i, en tot cas, del reintegrament de l'import, amb el requeriment previ de la Direcció General de Serveis Socials. En cas de no ser atés s'iniciarà l'expedient administratiu, amb la resolució motivada de l'òrgan que va concedir la subvenció en què acordava la revocació d'aquesta, resolució que serà executiva per mitjà de la via administrativa corresponent.  
Les quantitats que cal reintegrar tindran consideració d'ingrés de dret públic, a l'efecte del procediment aplicable perquè es cobre.  
La quantitat concedida en concepte de reforma o construcció es reduirà proporcionalment en atenció a la possible baixa en l'adjudicació de l'obra.  
A les corporacions locals se'ls aplicarà el procediment de compensació descrit en l'article 15.  
Article vint-i-u  
Les ajudes oferides en aquesta ordre seran ateses dins de la secció 13 amb càrrec al programa pressupostari 313.10 - Serveis Socials- línia de subvenció 701/000/94, {REF Ajudes a projectes d'inversió} per un import de 340.114.559 pessetes, que tindrà la consideració d'ampliable.   
DISPOSICIONS ADDICIONALS  
Primera  
Els aspectes regulats en aquesta ordre s'aplicaran sense perjudici de totes aquelles normes que regeixen el règim jurídic de l'administració de la Generalitat i les seues entitats autònomes, especialment en matèria pressupostària.  
Segona  
Les ajudes a les corporacions locals amb més de 20.000 habitants tenen caràcter subsidiari, ateses les competències que la Llei de Règim Local els atribueix en matèria de serveis socials. En la resta, es tindrà en compte la col.laboració prestada per les respectives diputacions provincials, d'acord amb el que preveu l'article 13 de la Llei de la Generalitat Valenciana 5/1989, de 6 de juliol i l'article 36 de la Llei 7/1985, de 2 d'abril.  
DISPOSICIONS FINALS  
Primera  
Quan per part de les entitats sol.licitants es publiquen, mitjançant qualsevol mitjà de comunicació, els centres subvencionats totalment o parcialment per les ajudes a què fa referència aquesta ordre, serà obligatori fer-hi constar explícitament que es tracta d'un centre subvencionat per la Generalitat Valenciana.  
En els locals dels centres subvencionats s'haurà d'exposar en lloc visible la placa indentificativa i homologada, en què s'assenyale la condició de subvencionat per la Generalitat Valenciana, quan l'ajuda siga superior al 50% del cost.  
Segon  
Aquesta ordre entrarà en vigor a l'endemà de la seua publicació en el Diari Oficial de la Generalitat Valenciana.  
València, 8 d'abril de 1994  
El conseller de Treball i Afers Socials,  
FRANCESC XAVIER SANAHUJA SANCHÍS


Còpia Permalink ELI